La presidenta de l'ICD ha inaugurat el IV Congrés de Tecnologia i Salut Corona Tech 2020
Imatge de l'entorn virtual de la inauguració del congrés 'Corona Tech 2020'
La presidenta de l'Institut Català de les Dones, Laura Martínez, ha afirmat avui que " les dones tenim molt a aportar.
No ens podem permetre prescindir del talent femení si volem sortir d'aquesta crisi i esdevenir un país competitiu i líder.
I, ara més que mai, Catalunya ha d'anar per aquest camí".
Martínez Portell ha fet aquestes declaracions en l'acte d'inauguració aquest matí del IV Congrés de Tecnologia i Salut CoronaTech 2020 que organitza Women 360 Congress i que enguany ha tingut lloc a través d'una plataforma de realitat virtual.
Martínez ha alertat que "moments com aquest en què ens trobem, d'incertesa, de canvis, poden fer-nos retrocedir en la lluita per la igualtat de gènere.
Els moments de crisi, com el que aquesta pandèmia ens ha portat, posen al descobert les desigualtats que patim dones i homes.
Per això, és més important que mai seguir posant de manifest la necessitat d'aplicar la perspectiva de gènere a tots els àmbits en què treballem".
La presidenta de l'ICD ha recordat que "a primera línia de la lluita contra la COVID hi trobem una gran majoria de dones, col·lectius molt feminitzats i, molt sovint, precaritzats i també una dotzena de recerques del sistema català de coneixement contra la COVID-19 estan liderades per investigadores que encapçalen projectes en diferents àmbits com el biomèdic, el nanotecnològic o el matemàtic, entre d'altres".
En aquest sentit, Laura Martínez ha reivindicat que "aquesta mateixa força, valentia i coratge que hem demostrat les dones per situar-nos a la primera línia de la crisi sanitària, ens ha de posar també en la primera línia de la recuperació econòmica.
És absolutament necessari i de justícia que les dones ocupin el lloc que els correspon en el món del treball remunerat i que deixi d'existir aquest sostre de vidre que els impedeix arribar a les altes esferes de direcció de les organitzacions i les empreses, i que un cop hi arribin, no es trobin amb què segueixen estant discriminades".
Martínez Portell ha afirmat que "les polítiques de recuperació econòmica i social després de la COVID-19 s'hauran de fer necessàriament amb perspectiva de gènere.
Hem d'estar molt alerta en les repercussions de la pandèmia, que ha fet que moltes hagin hagut de reduir la seva jornada laboral, deixar de progressar en el lloc de treball o, fins i tot, haver de deixar la feina.
I també aquelles que l'han perdut, tenen molta dificultat per sortir a buscar-ne una de nova amb els nens o els pares a casa ".
Women 360 Congress divulga estudis sobre salut i dones i crea sinèrgies per millorar-ne l'atenció mèdica.
Enguany aquest fòrum és un espai de debat, anàlisi i reflexió sobre la tecnologia i salut durant la pandèmia i aquesta nova normalitat.
Entre d'altres temes, les persones ponents analitzaran com estan impactant les TIC en la gestió del coronavirus, la visualització i la transparència de les dades, la necessitat de prioritzar l'impacte que ha tingut a nivell social o què ens aporta el futur pel que fa a educació i tecnologia.
La sessió inaugural també ha comptat amb Joana Barbany, directora general de Societat Digital a la Generalitat de Catalunya; Elvira Bisbe, vicepresidenta 1a de Col·legi Oficial de Metges de Barcelona; Núria Bosch, vicepresidenta de Col·legi Oficial de Farmacèutics de Barcelona i Rosa Cuscó, creadora i fundadora del Women 360o Congress.
La jornada compta amb la col·laboració de la Generalitat de Catalunya, l'Institut de Formació Contínua-IL3 de la Universitat de Barcelona, la Fundació TIC Salut Social, el Col·legi de Farmacèutics de Barcelona, el Col·legi de Metges de Barcelona, ACCIÓ, Barcelona Activa de l'Ajuntament de Barcelona, Capitalisme Conscient, COVIDWarriors i CTecno; així com de Naturgy, Kern Pharma i Gynea Laboratoris.
El Congrés es desenvoulpa en una plataforma de realitat virtual que, mitjançant avatars interactius, permet la comunicació en temps real en un entorn accesible.